b'\n_START_ARTICLE_\nSpecsavers\n_START_SECTION_\nHistoria\n_START_PARAGRAPH_\nMary ja Doug Perkins perustivat Specsaversin vuonna 1984. Optikkopariskunnan ensimm\xc3\xa4inen liike sijaitsi heid\xc3\xa4n asuntonsa yhteydess\xc3\xa4. Perkinsien ajatus oli alusta alkaen tarjota n\xc3\xa4\xc3\xb6nhuoltoa edullisesti. T\xc3\xa4m\xc3\xa4n he mahdollistivat suurilla tuotantom\xc3\xa4\xc3\xa4rill\xc3\xa4. Lis\xc3\xa4ksi ideana oli olla yht\xc3\xa4 luotettava kuin pienet paikalliset optikkoliikkeet ja tarjota asiakkaille kattava valikoima tyylikk\xc3\xa4it\xc3\xa4 silm\xc3\xa4laseja._NEWLINE_Specsavers avasi ensimm\xc3\xa4iset liikkeens\xc3\xa4 Hollannissa vuonna 1997, Ruotsissa vuonna 2004, Tanskassa ja Norjassa vuonna 2005, Espanjassa vuonna 2006 sek\xc3\xa4 Australiassa ja Suomessa vuonna 2007.\n_START_SECTION_\nSuomessa\n_START_PARAGRAPH_\nSuomessa Specsavers aloitti vuonna 2007. Ensimm\xc3\xa4iset Specsaversit avattiin Vaasassa ja Kokkolassa hein\xc3\xa4kuussa 2007. Kev\xc3\xa4\xc3\xa4ll\xc3\xa4 2008 Specsavers osti Keskolta T\xc3\xa4hti Optikko Group -ketjun, jolloin Specsavers-ketjun koko kasvoi noin 30 liikkeell\xc3\xa4. T\xc3\xa4t\xc3\xa4 ennen ketjuun kuului Suomessa 19 liikett\xc3\xa4. Saman vuoden joulukuussa Specsavers osti Eyen-ketjusta 26 uutta liikett\xc3\xa4. _NEWLINE_Specsaversilla oli vuonna 2015 13 prosentin markkinaosuus, ja t\xc3\xa4ten se on Suomen kolmanneksi suurin optikkoketju. Suurin markkinaosuus on Instrumentariumilla (36\xc2\xa0%) ja toiseksi suurin Silm\xc3\xa4asemalla (24\xc2\xa0%)._NEWLINE_Suomen Specsaversin maajohtajina ovat toimineet mm. Pekka Happonen, Peter Jakobsen ja Riku Kuusisto. Nyky\xc3\xa4\xc3\xa4n maajohtajana on Erkki Tala. _NEWLINE_Kaikissa Specsaversin liikkeiss\xc3\xa4 on optikkopalvelu ja yli puolessa my\xc3\xb6s silm\xc3\xa4l\xc3\xa4\xc3\xa4k\xc3\xa4ripalvelu.\n_START_SECTION_\nMaailmalla\n_START_PARAGRAPH_\nSpecsaversilla on yhteens\xc3\xa4 1\xc2\xa0648 liikett\xc3\xa4 kymmeness\xc3\xa4 eri maassa, ja sen liikevaihto on 2 miljardia euroa. Specsavers ty\xc3\xb6llist\xc3\xa4\xc3\xa4 yli 30\xc2\xa0000 ihmist\xc3\xa4. Specsavers myy vuosittain 12 miljoonat silm\xc3\xa4lasit._NEWLINE_Isossa-Britanniassa Specsavers on markkinajohtaja 47 prosentin markkinaosuudella. N\xc3\xa4\xc3\xb6nhuollon lis\xc3\xa4ksi Specsavers tuottaa Britanniassa ja Alankomaissa my\xc3\xb6s kuulonhuoltopalveluja.\n_START_SECTION_\nLiikeidea\n_START_PARAGRAPH_\nSpecsaversin ajatuksena on tuottaa n\xc3\xa4\xc3\xb6nhuoltoa edullisesti. Edulliset hinnat on mahdollistettu suurella tuotantokoolla ja tilausm\xc3\xa4\xc3\xa4rill\xc3\xa4. Suomessa silm\xc3\xa4lasien keskihinta on pudonnut 12 prosentilla Specsaversin tulon j\xc3\xa4lkeen._NEWLINE_\xe2\x80\x9dValitse 2 maksa 1\xe2\x80\x9d -konsepti on k\xc3\xa4yt\xc3\xb6ss\xc3\xa4 kaikissa Specsaversin liikkeiss\xc3\xa4. TNS Gallupin vuonna 2009 teett\xc3\xa4m\xc3\xa4n tutkimuksen mukaan kaksi kolmasosaa kokeekin silm\xc3\xa4lasit nyky\xc3\xa4\xc3\xa4n entist\xc3\xa4 enemm\xc3\xa4n asusteeksi. Specsaversin kehysmerkkej\xc3\xa4 ovat Tommy Hilfiger, Osiris, Red or Dead, Ben Sherman, Austin Reed, Missoni, Quiksilver, Jasper Conran, Bench, Jaguar ja FCUK.'